Eigerøy fyr
Store norske leksikon,Teknologi og industri,Transport,Sjøfart og skipsindustri,Fyrvesen og losvesen,Fyrvesen,Norske fyr
Eigerøy fyr er en fyrstasjon på den lille Midbrødøya, vest for Eigerøya i Eigersund kommune, Rogaland. Det ble opprettet som kystfyr i 1854, automatisert og avbemannet i 1989.
Tårnets høyde: 32,9 meter Lyshøyde over høyvann: 46,5 meter Lysvidde: 18,8 nautiske mil  Lyskarakter: Fl(3) W 30s Eigerøy fyrstasjon har det første støpejernstårnet som ble satt opp langs norskekysten. Navnet Fyret har navn etter Eigerøya og det stammer fra det gamle uttrykket Eikundar som betyr øya som det vokser mye eik på. Historikk Fra 1843 til 1851 var det fire alvorlige forlis utenfor Egersund med totalt 40 omkomne. Fyret ble derfor bygget for å vise skipsleia inn mot byen, men også for å gi landkjenning på en god måte. For å få til det siste var det viktig at fyrtårnet var høyt, og det ble derfor for første gang i Norge bygget et støpejernstårn av plater som ble skrudd sammen på byggeplassen. Fyrvesenet var imidlertid usikre på om dette ville være solid nok og foret hele tårnet innvendig med 70 000 murstein. I toppen fikk det et lyktehus med et 1. ordens fyrapparat som viste fast hvitt lys. Lyset ble i 1897 forsterket med et lynblinkapparat. I 1934 ble Eigerøy fyr elektrifisert og utstyrt med en diafon (tåkesignalapparat). Kommunen leier nå fyret av Kystverket og sørger for omvisninger, utstillinger, kafé og utleie. Les mer i Store norske leksikon fyr fyrtårn Kystverket Eksterne lenker Norsk Fyrhistorisk Forening Kystverket: Norsk fyrliste Litteratur Bjørkhaug, Birger og Poulsson, Sven (1986). Norges fyr, bind 1. Fra svenskegrensen til Stad. Grøndahl & Søn forlag AS. Lauritzen, Per Roger (2019). Norske fyrstasjoner. Besøksfyr langs hele kysten. Kystverkmusea.